Dôvodová správa  

Všeobecná časť

Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení nariadenia vlády Slovenskej republiky č. 301/2007 Z. z.  sa do právneho poriadku Slovenskej republiky preberá článok 5 smernice Európskeho parlamentu a Rady  2014/27/EÚ z 26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí.   

Nariadením Európskeho parlamentu a Rady (ES) č. 1272/2008 o klasifikácii, označovaní a balení látok a zmesí sa stanovil nový systém klasifikácie a označovania chemických látok a zmesí v EÚ na základe Globálneho harmonizovaného systému klasifikácie a označovania chemických látok a zmesí (Globally Harmonised System – GHS) na medzinárodnej úrovni. 
	
Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym  faktorom pri práci v znení nariadenia vlády Slovenskej republiky č. 301/2007 Z. z. sa tieto zmeny v systéme označovania chemických látok premietnu aj do legislatívy Slovenskej republiky, pričom sa zachová dosiahnutá úroveň  ochrany zamestnancov. 

Týmto návrhom nariadenia vlády Slovenskej republiky sa aktualizuje odborná terminológia, aby sa zabezpečila koherencia právnych predpisov a náležitá úroveň ochrany zdravia a bezpečnosti pri práci v prípade, že v pracovnom prostredí sú prítomné karcinogénne a mutagénne faktory. V súlade s novou klasifikáciou bolo potrebné novým spôsobom klasifikovať karcinogénne a mutagénne faktory uvedené v prílohách č. 2 a 3 nariadenia vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení nariadenia vlády Slovenskej republiky č. 301/2007 Z. z., čím sa zabezpečil prenos vedeckých poznatkov v súlade s klasifikáciou týchto chemických látok v prílohe VI. nariadenia Európskeho parlamentu a Rady (ES) č. 1272/2008 o klasifikácii, označovaní a balení látok a zmesí.
   
Návrh nariadenia vlády Slovenskej republiky je v súlade s Ústavou Slovenskej republiky, zákonmi a ďalšími všeobecne záväznými právnymi predpismi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Osobitná časť

K čl. I
K bodu 1
	Dôvodom zmeny základných pojmov pre karcinogénny faktor a mutagénny faktor je zosúladenie klasifikácie týchto faktorov podľa kategórií nebezpečnosti s nariadením Európskeho parlamentu a Rady (ES) č. 1272/2008 o klasifikácii, označovaní a balení látok a zmesí v rámci nového harmonizovaného systému klasifikácie a označovania chemických látok v EÚ (Globally Harmonised System). Karcinogénny a mutagénny faktor pôvodne označený ako karcinogén kategórie 1 alebo mutagén kategórie 1 sa označuje ako karcinogén kategórie 1A alebo mutagén kategórie 1A (dokázaný karcinogén pre ľudí alebo mutagén ľudských zárodočných buniek). Karcinogénny a mutagénny faktor pôvodne označený ako karcinogén kategórie 2 alebo mutagén kategórie 2 sa označuje ako karcinogén kategórie 1B alebo mutagén kategórie 1B (pravdepodobný karcinogén alebo mutagén cicavčích zárodočných buniek). 
                                                                                                                                                     
K bodu 2
	Legislatívno-technická úprava súvisiaca s úpravou § 2 písmen a) a b).

K bodu 3
	Dôvodom zmeny je zosúladenie klasifikácie karcinogénnych a mutagénnych faktorov s nariadením Európskeho parlamentu a Rady (ES) č. 1272/2008 o klasifikácii, označovaní a balení látok a zmesí.

K bodom 4 a 5
           Účelom zmeny je zosúladenie odbornej terminológie s nariadením Európskeho parlamentu a Rady (ES) č. 1272/2008 o klasifikácii, označovaní a balení látok a zmesí. 

K bodu 6
           Legislatívnotechnická úprava ustanovenia v súlade s terminológiou.  

K bodu 7
          Účelom zmeny je zosúladenie odbornej terminológie s nariadením Európskeho parlamentu a Rady (ES) č. 1272/2008 o klasifikácii, označovaní a balení látok a zmesí. 

K bodu 8
           Účelom zmeny je zosúladenie klasifikácie karcinogénnych a mutagénnych faktorov v prílohách č. 2 a 3, pre ktoré sú určené technické smerné hodnoty a expozičné ekvivalenty s klasifikáciou v  nariadení Európskeho parlamentu a Rady (ES) č. 1272/2008 o klasifikácii, označovaní a balení látok a zmesí.

K bodu 9
          Do prílohy č. 5, ktorú tvorí zoznam právne záväzných aktov EÚ prebratých do nariadenia vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci, sa dopĺňa smernica Európskeho parlamentu a Rady 2014/27/EÚ. 

K čl. II
            Účinnosť nariadenia vlády sa navrhuje 1. mája 2015.